
Αθήνα, 05 Νοεμβρίου 2026

Δελτίο Τύπου

“Building Intelligence”: Πολιτεία και επιχειρήσεις διαμορφώνουν την επόμενη ημέρα της ψηφιακής οικονομίας στο digital economy forum 2026
Οι στρατηγικές προτεραιότητες της ψηφιακής οικονομίας στο ετήσιο θεσμικό συνέδριο του ΣΕΠΕ

Με κορυφαία εκπροσώπηση της Πολιτείας, των θεσμικών φορέων και της επιχειρηματικής κοινότητας, το digital economy forum 2026: “Building Intelligence” συγκεντρώνει την ηγεσία Υπουργείων, επικεφαλής Συνδέσμων και Οργανισμών, καθώς και ηγετικά στελέχη επιχειρήσεων και της βιομηχανίας ψηφιακής τεχνολογίας, θέτοντας στο επίκεντρο τις στρατηγικές προτεραιότητες και τις προοπτικές που διαμορφώνονται για την ελληνική οικονομία από την αξιοποίηση της ψηφιακής τεχνολογίας. Το ετήσιο θεσμικό συνέδριο του Συνδέσμου Επιχειρήσεων Πληροφορικής & Επικοινωνιών Ελλάδας (ΣΕΠΕ), το οποίο τελεί υπό την αιγίδα της Α.Ε. του Προέδρου της Δημοκρατίας, κυρίου Κωνσταντίνου Αν. Τασούλα, θα πραγματοποιηθεί τη Δευτέρα 23 Νοεμβρίου 2026, στο ξενοδοχείο Athenaeum InterContinental Athens.

Με ιδιαίτερο ενδιαφέρον αναμένεται στο επίσημο δείπνο του συνεδρίου η παρουσία του Υπουργού Εθνικής Οικονομίας και Οικονομικών και Προέδρου του Eurogroup, κύριου Κυριάκου Πιερρακάκη, εκπροσωπώντας τον Πρόεδρο της Ελληνικής Κυβέρνησης, κύριο Κυριάκο Μητσοτάκη, ο οποίος αναμένεται να αναφερθεί στις βασικές προτεραιότητες της ελληνικής και ευρωπαϊκής οικονομίας, στις σύγχρονες οικονομικές προκλήσεις και στον ρόλο της ψηφιακής τεχνολογίας στη διαμόρφωση της επόμενης ημέρας, ενώ την έναρξη των εργασιών έχει προσκληθεί να πραγματοποιήσει ο Αρχηγός της Αξιωματικής Αντιπολίτευσης, κύριος Νίκος Ανδρουλάκης.

Παράλληλα, τις δυνατότητες και προοπτικές αξιοποίησης της ψηφιακής τεχνολογίας σε κρίσιμους τομείς της κοινωνίας και της οικονομίας θα αναδείξουν, μεταξύ άλλων, τα δύο θεματικά fireside chats υψηλού επίπεδου του Υπουργού Υγείας, κυρίου Άδωνι Γεωργιάδη και του Υπουργού Ανάπτυξης, κυρίου Τάκη Θεοδωρικάκου, στο πλαίσιο της ενότητας «Ο μετασχηματισμός των βασικών παραγωγικών τομέων μέσα από την ψηφιακή τεχνολογία». Στο πάνελ που θα ακολουθήσει, ο κύριος Γιάννης Καραγιάννης, Πρόεδρος του Διοικητικού Συμβουλίου της ΗΔΥΚΑ Μ.Α.Ε., και ο κύριος Νίκος Διαμαντόπουλος, Γενικός Διευθυντής της Marketing Greece, θα συζητήσουν τις δυνατότητες και προοπτικές του ψηφιακού μετασχηματισμού, με παραδείγματα από τη βιομηχανία, τον τουρισμό, την αγροτική παραγωγή, την ενέργεια και τις μεταφορές.

Σημαντική στιγμή στο πρόγραμμα του def2026 αποτελεί  και η συμμετοχή του Υπουργού Ψηφιακής Διακυβέρνησης και Τεχνητής Νοημοσύνης, κυρίου Δημήτρη Παπαστεργίου, στην ενότητα «Από τα έργα στις λύσεις: Η στρατηγική για τη νέα ψηφιακή δεκαετία». Στη συζήτηση που θα ακολουθήσει, ο κύριος Σταύρος Ασθενίδης, Διευθύνων Σύμβουλος της Κοινωνίας της Πληροφορίας Μ.Α.Ε., μαζί με κορυφαίους εκπροσώπους του κλάδου της ψηφιακής τεχνολογίας θα εξετάσουν πώς οι ψηφιακές επενδύσεις μπορούν να μεταφραστούν σε μετρήσιμα και διαρκή οφέλη για πολίτες και επιχειρήσεις.

Ταυτόχρονα, στην ενότητα «Από τη Φορολογική Συμμόρφωση στις Ψηφιακές Υπηρεσίες Προστιθέμενης Αξίας», ο κύριος Γιώργος Πιτσιλής, Διοικητής της Ανεξάρτητης Αρχής Δημοσίων Εσόδων, ο κύριος Κωνσταντίνος Β. Κόλλιας, Πρόεδρος του Οικονομικού Επιμελητηρίου Ελλάδος, ο κύριος Δημήτρης Χριστοφοράκης, Πρόεδρος της Π.Ο.Φ.Ε.Ε., ο κύριος Christiaan Van Der Valk, Chairman της Global Exchange Network Association (GENA) και ο κύριος Κώστας Γεράρδος, Πρόεδρος του ΣΕΛΠΕ θα συζητήσουν πώς η ψηφιοποίηση των φορολογικών διαδικασιών και η αξιοποίηση των δεδομένων των συναλλαγών μπορούν να δημιουργήσουν νέες υπηρεσίες προστιθέμενης αξίας για την Πολιτεία και τις επιχειρήσεις.

Στο πρόγραμμα του συνεδρίου περιλαμβάνονται, επίσης, συζητήσεις για τις προοπτικές αξιοποίησης της Agentic AI, τις επιπτώσεις της στην παραγωγικότητα και στις δεξιότητες, καθώς και για την ενίσχυση της ευρωπαϊκής ψηφιακής αυτονομίας και της ανταγωνιστικότητας της Ευρωπαϊκής Ένωσης. Στις σχετικές συζητήσεις θα συμμετάσχουν, μεταξύ άλλων, ο κύριος Βασίλης Καρκατζούνης, Ειδικός Γραμματέας Τεχνητής Νοημοσύνης και Διακυβέρνησης Δεδομένων, ο κύριος Δημοσθένης Αναγνωστόπουλος, Γενικός Γραμματέας Πληροφοριακών Συστημάτων & Ψηφιακής Διακυβέρνησης, ενώ σε fireside chat θα συμμετάσχει και ο κύριος Γιάννης Μαστρογεωργίου, Ειδικός Γραμματέας Μακροπροθέσμου Σχεδιασμού (Strategic Foresight) στην Προεδρία της Κυβέρνησης της Ελληνικής Δημοκρατίας.

Στο επίκεντρο των εργασιών του def 2026 βρίσκονται, ακόμη, η ανάπτυξη του εγχώριου οικοσυστήματος αμυντικής τεχνολογίας και οι σύγχρονες προκλήσεις της κυβερνοασφάλειας. Τα θέματα αυτά θα συζητήσουν, μαζί με εκπροσώπους των επιχειρήσεων ψηφιακής τεχνολογίας, ο Δρ. Κωνσταντίνος Καράντζαλος, Γενικός Γραμματέας Τηλεπικοινωνιών & Ταχυδρομείων, και ο κύριος Μιχάλης Μπλέτσας, Διοικητής της Εθνικής Αρχής Κυβερνοασφάλειας.

Τέλος, μέσα από χαρακτηριστικά παραδείγματα και υλικό που αποτυπώνει την πορεία της ελληνικής αγοράς πληροφορικής και τεχνολογικού λιανεμπορίου τις τελευταίες πέντε δεκαετίες, θα αναδειχθούν οι βασικοί σταθμοί και οι αλλαγές που οδήγησαν στον σημερινό της μετασχηματισμό, από την εποχή των πρώτων προσωπικών υπολογιστών έως το e-commerce, το cloud και την Τεχνητή Νοημοσύνη. Στη συζήτηση κεντρικό ρόλο θα έχει ο κύριος Κώστας Γεράρδος, Πρόεδρος Διοικητικού Συμβουλίου & Διευθύνων Σύμβουλος της Πλαίσιο Computers ΑΕΒΕ, ενώ θα αποδοθεί παράλληλα φόρος τιμής στη μνήμη του Γιώργου Γεράρδου, σκιαγραφώντας ταυτόχρονα την επόμενη ημέρα της αγοράς.

Το digital economy forum 2026: “Building Intelligence” θα πραγματοποιηθεί με δυνατότητα διαδικτυακής παρακολούθησης, ενώ στο πλαίσιο του επίσημου δείπνου που σηματοδοτεί το τέλος των εργασιών του συνεδρίου, θα πραγματοποιηθεί και η τελετή απονομής των Παγκόσμιων Βραβείων Τεχνητής Νοημοσύνης του WITSA.

Περισσότερες πληροφορίες σχετικά με το digital economy forum 2026: “Building Intelligence” μπορείτε να αναζητήσετε στο deforum.sepe.gr

Χορηγοί digital economy forum 2026: “Building Intelligence”

Platinum: ATCOM, Byte, Citrix, Deloitte
 
Gold: 01 SOLUTIONS HELLAS, Active Computer Systems S.A., BRIGHT GROUP, CISCO, HPE | Performance Technologies, InTTrust | IBM Platinum Partner, Lenovo, Mellon Technologies, Netcompany, Nova, Όμιλος Εταιρειών EPSILONNET, Όμιλος QnR, Πλαίσιο, Profile Group, Samsung Electronics Hellas, Space Hellas, Telekom
 
Silver: APOPSI GROUP OF COMPANIES, Huawei, Oracle
 
Bronze: DOTSOFT A.E., Euronext Athens, iKnowHow Group, Kyndryl, OKTABIT, OTS, Real Consulting, SAP

Σχετικά με τον ΣΕΠΕ
Ο Σύνδεσμος Επιχειρήσεων Πληροφορικής & Επικοινωνιών Ελλάδας ιδρύθηκε το Φεβρουάριο του 1995. Ο ΣΕΠΕ, ως θεσμικός συνομιλητής και εταίρος της Πολιτείας, παρέχει έγκυρη και υπεύθυνη γνωμοδότηση για τη βέλτιστη αξιοποίηση της χρήσης των Τεχνολογιών Πληροφορικής και Επικοινωνιών, με στόχο την ανάπτυξη της ελληνικής κοινωνίας και οικονομίας.

Τα μέλη του ΣΕΠΕ είναι επιχειρήσεις του κλάδου Ψηφιακής Τεχνολογίας από όλη την Ελλάδα, οι οποίες παρέχουν εργασία σε περισσότερους από 100.000 εργαζομένους και εκπροσωπούν περίπου το 95% του συνολικού κύκλου εργασιών της εγχώριας αγοράς, ποσοστό το οποίο αντιστοιχεί περίπου στο 8% του ΑΕΠ.

Ο ΣΕΠΕ είναι μέλος του Ευρωπαϊκού Συνδέσμου Βιομηχανίας Ψηφιακής Τεχνολογίας (DIGITALEUROPE) και του Παγκοσμίου Συνδέσμου Υπηρεσιών Καινοτομίας και Τεχνολογίας (WITSA).

